ประกันภัยฟันธง ปีนี้โตฉลุย4.8%
ประกันวินาศภัยไทยมั่นใจเศรษฐกิจฟื้นตัว ได้งานรัฐเพิ่ม หนุนธุรกิจโต 4.8% เตือนเลิกแข่งขันตัดราคา กระทบฐานะการเงิน
4 ม.ค. 2560

ประกันวินาศภัยไทยมั่นใจเศรษฐกิจฟื้นตัว ได้งานรัฐเพิ่ม หนุนธุรกิจโต 4.8% เตือนเลิกแข่งขันตัดราคา กระทบฐานะการเงิน
นายอานนท์ วังวสุ นายกสมาคมประกันวินาศภัยไทย เปิดเผยว่า ในปี 2560 คาดว่าธุรกิจประกันวินาศภัยจะเติบโตได้ถึง 4.8% โดยมาจากเบี้ยในธุรกิจปกติ 2.0-3.2% และเบี้ยที่ได้จากโครงการของรัฐบาลอีก 1.6% เช่น เบี้ยโครงการประกันภัยข้าวนาปี 2,700 ล้านบาท คิดเป็น 1.3% และเบี้ยโครงการประกันอุบัติเหตุส่วนบุคคล (พีเอ) ให้กับผู้มีรายได้น้อยอีก 800 ล้านบาท คิดเป็น 0.3% เมื่อเทียบกับปี 2559 ที่คาดว่าจะเติบโต 3.2-3.5% หรือมีเบี้ยรับรวม 2.1 แสนล้านบาท 
“ในปีนี้เรามั่นใจว่าธุรกิจประกันจะเติบโตได้ดีกว่าปี 2559 อย่างแน่นอน โดยธุรกิจหลักกว่า 60% ยังมาจากเบี้ยรถยนต์ แต่สิ่งที่ต้องระมัดระวัง คือ อย่าแข่งกันจนทำให้ตลาดเสียหาย เช่น การตัดราคาเบี้ยรถยนต์อย่างมาก เพื่อให้ได้งานไว้ก่อน ซึ่งอาจส่งผลกระทบต่อฐานะการเงินของแต่ละบริษัทได้ โดยเฉพาะบริษัทขนาดกลางและขนาดเล็ก” นายอานนท์ กล่าว 
ทั้งนี้ รถยนต์ขนาดเล็กน่ากังวลมากที่สุด และส่งผลให้อัตราความเสียหายต่อเบี้ยประกันในหลายบริษัทปรับตัวสูงขึ้นมาถึง 70% จึงขาดทุนแน่นอน เมื่อเทียบกับปกติถ้าเกิน 62% ก็ขาดทุนอยู่แล้ว ดังนั้น จึงควรแข่งขันด้านบริการดีกว่า